El Programa de Voluntariat de l'Ajuntament de Sagunt a l'inici de la pandèmia ha sigut triat com a referent de bones pràctiques en unes jornades de la Universitat de València
23 de setembre 2021

![Imagen sin texto alternativo.](/media/actualidad/PublishingImages/Septiembre 2021/81 C1 Mini Ponencia Dario Moreno sobre Voluntariado COVID Jornada UV.jpg)  
  

  

L'alcalde de Sagunt, Darío Moreno, ha impartit este dijous una ponència en la qual ha relatat els detalls de la iniciativa _Volem estar amb tu_, el programa de voluntariat posat en marxa per l'Ajuntament de Sagunt durant els moments inicials de la pandèmia de COVID-19 amb l'objectiu de mitigar els efectes de la crisi sanitària sobre les persones més vulnerables del municipi.

  

La conferència s'emmarca en el programa de la cinquena Jornada Comarcal sobre Emprenedoria Sostenible i Objectius de Desenvolupament Sostenible de la Universitat de València, que al seu torn forma part de la programació del tercer cicle de jornades sobre Emprenedoria i Economia Social i Sostenible. Concretament, el primer edil ha participat en la Taula de Bones Pràctiques juntament amb representants d'altres entitats seleccionades per l'organització per l'impuls de diverses accions alineades amb els Objectius de Desenvolupament Sostenible (ODS) de l'Agenda 2030 de les Nacions Unides.

  

Esta iniciativa de voluntariat _Volem estar amb tu_ de l'Ajuntament de Sagunt constitueix un referent d'estudi en la jornada per la seua relació amb l'ODS número 3, relatiu a garantir una vida sana i promoure el benestar per a totes les persones en totes les edats.

  

Moreno ha mostrat la seua satisfacció pel fet que la Universitat de València haja escollit l'Ajuntament de Sagunt com **«un cas d'èxit pel que fa a la resposta enfront de la COVID-19»**, cosa que interpreta en clau de **«reconeixement»** cap a les accions proposades pel Consistori en aquell moment. En este sentit, l'alcalde ha recordat com al març de 2020, **«en un moment de moltíssima incertesa»**, la situació requeria **«reaccionar ràpid per a poder donar resposta a una situació que generava molta ansietat a moltíssimes persones, i especialment a les persones vulnerables»**.

  

**«Vam posar en marxa en un temps rècord múltiples iniciatives posant en el centre a eixes persones, a les persones més vulnerables, en particular a les persones majors»**, ha rememorat.

  

El programa de voluntariat va comptar amb la participació de més de 300 persones que es van involucrar per a col·laborar en el que pogueren i que van realitzar trucades telefòniques a més de 12.000 persones majors en tot el municipi per a oferir-los qualsevol tipus d'ajuda i informar-los dels serveis que l'ajuntament va posar a la seua disposició, des d'atenció domiciliària a atenció psicològica per telèfon, **«tota una bateria de mesures que van pretendre mitigar els greus efectes que va tindre eixa primera onada de la pandèmia»**, segons ha subratllat, i ha puntualitzat, a més a més, que l'Ajuntament de Sagunt ha decidit mantindre part d'elles **«a causa de l'èxit i el bon acolliment que van tindre entre la ciutadania. Considerem que és la línia en la qual hem de treballar, una línia social en la qual ningú quede arrere»**, ha destacat l'alcalde.

  

![Imagen sin texto alternativo.](/media/actualidad/PublishingImages/Septiembre 2021/81 C2 Ponencia Dario Moreno sobre Voluntariado COVID Jornada UV.jpg)  

  

  
  

*   [](http://www.facebook.com/sharer.php?u=https://aytosagunto.es/va/actualitat/el-programa-de-voluntariat-de-l-ajuntament-de-sagunt-a-l-inici-de-la-pandemia-ha-sigut-triat-com-a-referent-de-bones-practiques-en-unes-jornades-de-la-universitat-de-valencia/ "Facebook")
*   [](http://twitter.com/share?url=https://aytosagunto.es/va/actualitat/el-programa-de-voluntariat-de-l-ajuntament-de-sagunt-a-l-inici-de-la-pandemia-ha-sigut-triat-com-a-referent-de-bones-practiques-en-unes-jornades-de-la-universitat-de-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-programa-de-voluntariat-de-l-ajuntament-de-sagunt-a-l-inici-de-la-pandemia-ha-sigut-triat-com-a-referent-de-bones-practiques-en-unes-jornades-de-la-universitat-de-valencia/ "Linked In")
*   [](mailto:?body=https://aytosagunto.es/va/actualitat/el-programa-de-voluntariat-de-l-ajuntament-de-sagunt-a-l-inici-de-la-pandemia-ha-sigut-triat-com-a-referent-de-bones-practiques-en-unes-jornades-de-la-universitat-de-valencia/)